KIRJALLINEN KYSYMYS E-3390/97 komissiolle esittäjä(t): Nikitas Kaklamanis (UPE) (23. lokakuuta 1997)

Aihe: Metron rakentamisen aiheuttamat Ateenan asukkaiden turvallisuutta ja omaisuutta koskevat uhat

Ateenan maanalaisen rautatien rakennustöiden aikana on sattunut tiettyjä äärimmäisen suurta levottomuutta herättäviä tapauksia, jotka synnyttävät vakavia kysymyksiä siitä, kuinka turvallista töiden jatkaminen tietyissä kohdissa Ateenaa on. Yksi kioski kaupungin keskustassa on nimittäin jo romahtanut, kahdeksankerroksisessa rakennuksessa Ateenan ydinkeskustassa on havaittu halkeama ja kaupungin yhden keskusväylän, Panepistimiou-kadun, päällyste on vajonnut 50 senttimetriä. Ajoneuvojen liikkuminen tällä kadulla on jo kielletty, samoin jalankulkijoiden liikkuminen sortumavaarojen vuoksi.

Kuten tiedetään, Kreikan pääkaupungin maapohja on heikko, ja alueen suuri maanjäristysalttius sekä sellaisten rakennusmateriaalien käyttö, joiden laadusta ei ole selvyyttä, on synnyttänyt suunnatonta huolestuneisuutta Ateenan asukkaissa, joiden turvallisuus ja omaisuus on vakavasti uhattuna.

Haluaisin saada tietää Euroopan komissiolta, joka yhteisrahoittaa koko tätä hanketta, vastaukset seuraaviin kysymyksiin:

1. Tietääkö se, onko suoritettu yksityiskohtaisia ja luotettavia Ateenan maapohjaa koskevia tutkimuksia?

2. Mitkä ovat näiden tutkimusten johtopäätökset?

3. Onko aivan varmasti tarkastettu, että käytetyt rakennustarpeet ovat laadultaan erinomaisia ja niitä koskevat erityismääräykset täyttäviä vai tuodaanko niitä valvomatta maahan EU:hun nähden kolmansista maista (esim. Turkista), ilman laatutarkastuksia?

4. Onko suoritettu laboratoriotutkimuksia siitä, ovatko nämä materiaalit sopivia maanjäristysalttiille ja heikolle Ateenan maapohjalle, ennen kuin näitä materiaaleja alettiin käyttää metron rakennustöissä?

5. Mitä toimia Euroopan komissio aikoo toteuttaa Ateenan asukkaiden terveyden, turvallisuuden ja omaisuuden suojelemiseksi?

Komission jäsenen Monika Wulf-Mathiesin komission puolesta antama vastaus (5. joulukuuta 1997)

Osakeyhtiö ¨Attiko Métro¨, joka on Ateenan suuren metrohankkeen rakennuttaja, vakuuttaa, että:

- täydelliset geologiset, geotekniset, geofyysiset ja hydrologiset tutkimukset on suoritettu. Lisäksi on tehty porauksia noin viidentoista metrin välein silloin, kun maaperän laatu on ollut tyydyttävä, ja 10 metrin välein silloin, kun maaperän laatu on ollut huono;

- näiden tutkimusten ja porausten perusteella on ryhdytty kaikkiin asianmukaisiin toimiin, jotta taataan rakennusten kestävyys tunnelin kaivamisen aikana (paalutusten, betonin ruiskutusten ja maaperän parantamisen avulla). Tunnelin yläpuolella oleva alue on kuitenkin aina riskialue, sillä koeporausten ja tutkimustenkaan avulla ei aina voida havaita 15 tai 10 metrin välein tehtävien porausten väliin jäävien kaivojen, putkien tai maanalaisten virtojen olemassaoloa. Tämän seurauksena voi tapahtua esimerkiksi tunnelin yläpuolella olevan tienpinnan päällystevaurioita. Rakennuksiin kohdistuvia vaurioita ei voi syntyä;

- tunnelin rakentamiseen käytettävät rakennusaineet ovat peräisin joko muista jäsenvaltioista tai muista Euroopan maista ja ne ovat aina yhteisön valtuuttamien laboratorioiden hyväksymiä. Rakennuttaja suorittaa kairausten avulla lisäksi ylimääräisiä kokeita ja tarkastuksia; ja

- metrotunnelin ja -asemien rakentaminen toteutetaan viimeisintä Kreikassa voimassa olevaa maanjäristyksiä koskevaa asetusta noudattaen. Sellaisten rakennustöiden osalta, joka eivät kuulu kyseisen asetuksen soveltamisalaan, noudatetaan Yhdysvaltain seismisimmän alueen, Kalifornian, voimassa olevaa asetusta.

Ateenan asukkaiden terveyden, turvallisuuden ja omaisuuden suojeleminen kuuluu Kreikan viranomaisten toimivaltaan.